L’Agrupació Musical Los Silos celebra Santa Cecilia amb un concert solidari en benefici de la Unió Musical de Benetússer
2025-07-24

Solidària amb qui ho necessita i, més si cap, amb les entitats musicals que s’han vist afectades per la Dana, l’Agrupació Musical Los Silos de Burjassot celebrarà enguany el concert de Santa Cecilia d’una manera molt especial: sent solidària amb la Unió Musical de Benetússer (SACUMB).

Esta formació musical s’ha vist afectada de ple per la Dana i ha perdut part dels seus instruments i del material del qual disposava, per este motiu, l’A.M Los Silos convida a la ciutadania a omplir el Tívoli dissabte que ve 23 de novembre a partir de les 18.00 hores i a fer, a l’entrada del concert, una aportació solidària que ajude a poder comprar tots aquells elements que necessita la banda de Benetússer.

Els components de la Unió Musical de Benetússer acompanyaran a la Banda Simfònica i a la Banda Juvenil de Burjassot en este concert que serà molt especial per a tots els presents.

La solidaritat serà la protagonista indiscutible de la festivitat de Santa Cecilia d’enguany a Burjassot i, de segur, tot el municipi es bolcarà a ajudar als que més ho necessiten en este moment, com porta fent des del passat dia 30 d’octubre.